
REFERAT DE APROBARE 
a proiectului Ordinului pentru modificarea Metodologiei pentru stabilirea distanţelor adecvate față de sursele potențiale de risc din cadrul amplasamentelor care se încadrează în prevederile Legii nr. 59/2016 privind controlul asupra pericolelor de accident major în care sunt implicate substanţe periculoase în activitățile de amenajare a teritoriului şi urbanism, aprobată prin Ordinul viceprim-ministrului, ministrul dezvoltării regionale, administrației publice și fondurilor europene, al viceprim-ministrului, ministrul mediului și al ministrului afacerilor interne nr. 3710/1212/99/2017

Prin Ordinul viceprim-ministrului, ministrul dezvoltării regionale, administrației publice și fondurilor europene, al viceprim-ministrului, ministrul mediului și al ministrului afacerilor interne nr. 3710/1212/99/2017 a fost aprobată Metodologia pentru stabilirea distanțelor adecvate față de sursele potențiale de risc din cadrul amplasamentelor care se încadrează în prevederile Legii nr. 59/2016 privind controlul asupra pericolelor de accident major în care sunt implicate substanțe periculoase în activitățile de amenajare a teritoriului și urbanism, denumită în continuare Metodologia.
Potrivit prevederilor art. 6 alin. (5) din Metodologie, frecvențele considerate prag de siguranță pentru un scenariu de accident sunt: 10-3 evenimente/an - frecvența maximă admisă pentru un scenariu de accident și 10-6 evenimente/an - frecvența minimă pentru care se iau în considerare scenarii de accident.
Totodată, în anexa nr. 3 a aceluiași ordin sunt prezentate matricele de compatibilitate teritorială, în care frecvența minimă pentru care se iau în considerare scenarii de accident este prevăzută ca fiind <10-6, ceea ce nu este în concordanță cu prevederile art.6 alin. (5) din ordinul menționat, unde este prevăzută ca fiind =10-6.
Ca urmare a analizei efectuate la nivelul grupului tehnic constituit din reprezentanți ai Ministerului Dezvoltării, Lucrărilor Publice și Administrației, Ministerului Mediului, Apelor și Pădurilor, Agenției Naționale pentru Mediu și Arii Protejate, Inspectoratului General pentru Situații de Urgență și Gărzii Naționale de Mediu – Comisariatul General s-a constatat că formularea prevăzută în anexa nr. 3 la Metodologie reprezintă o eroare materială de redactare. 


Totodată, analiza efectuată a evidențiat necesitatea clarificării criteriilor de încadrare prevăzute în anexa nr. 3, întrucât, în cazul scenariilor de accident cu frecvențe egale cu 10-5 sau 10-4 cazuri/an, formularea actuală permite încadrarea acestora pe mai multe zone de impact de compatibilitate teritorială. Această situație este de natură să genereze interpretări și aplicări neunitare ale metodologiei.
Având în vedere cele de mai sus, se propune modificarea și înlocuirea anexei nr. 3 – Matricele de compatibilitate teritorială la Metodologie, în scopul eliminării interpretărilor neunitare astfel încât criteriile de încadrare a scenariilor de accident în funcție de frecvență să fie formulate fără echivoc și să permită o interpretare și aplicare unitară.
Prin noua anexă nr. 3, criteriile de încadrare a scenariilor de accident în funcţie de frecvenţă sunt reformulate astfel încât să fie exprimate fără echivoc şi să permită o interpretare şi aplicare unitară a Metodologiei.
De asemenea, în vederea delimitării mai clare a aplicării Metodologiei a fost analizată și modificarea dispozițiilor art. 2 lit. c), care în forma actuală face referire exclusiv la construirea de noi obiective de investiții dezvoltate în vecinătatea amplasamentelor care se încadrează în prevederile Legii nr. 59/2016, fără a include în mod expres situațiile în care sunt propuse extinderi ale unor obiective de investiții existente.
Întrucât asemenea intervenții pot, în egală măsură, genera ori crește riscul sau pot agrava consecințele unui accident major, se propune completarea dispozițiilor art. 2 lit. c), astfel încât metodologia să se aplice în mod expres atât construirii de noi obiective de investiții, cât și extinderii celor existente.
Având în vedere aspectele prezentate, vă rugăm să fiți de acord cu aprobarea proiectului de Ordin pentru modificarea Metodologiei pentru stabilirea distanţelor adecvate față de sursele potențiale de risc din cadrul amplasamentelor care se încadrează în prevederile Legii nr. 59/2016 privind controlul asupra pericolelor de accident major în care sunt implicate substanţe periculoase în activităţile de amenajare a teritoriului şi urbanism, aprobată prin Ordinul viceprim-ministrului, ministrul dezvoltării regionale, administrației publice și fondurilor europene, al viceprim-ministrului, ministrul mediului și al ministrului afacerilor interne nr. 3710/1212/99/2017. 

